Врз основа на член 13, став 3, алинеа 1 од Статутот на (име на здружението), Собранието на (име на здружението) на седница одржана на (дата) година го донесе следниот:

**ПРАВИЛНИК**

**за начинот на водење на дисциплинска постапка за утврдување на дисциплинска одговорност на членови, вработени, надворешни соработници, практиканти, волонтери и членови на органите на** (име на здружението)

**Член 1**

Секој член на (име на здружението), вработен во (име на здружението), надворешен соработник, практикант, волонтер како и член на органите на (име на здружението) е лично одговорен за вршењето на должностите и одговорностите кои произлегуваат од членството/работниот однос/функцијата во здружението.

**Член 2**

 За повреда на одредбите од Статутот на (име на здружението) (во понатамошниот текст: Статутот), член, како и член на органите на (име на здружението) сноси дисциплинска одговорност.

 Одговорноста за сторено кривично дело, односно прекршок не ја исклучува дисциплинската одговорност.

**Член 3**

Одговорноста од член 2, став 1 на овој правилник може да подразбира одговорност за дисциплинска неуредност и/или одговорност за дисциплински престап.

 Дисциплинска неуредност, во смисла на став (1) од овој член, е полесна повреда на одредбите од Статутот и тоа во смисла на:

* Нецелосно и/или ненавремено извршување на делегираните или договорени активности во (име на здружението);
* Пропуштање навремено да се извести Aдминистративниот асистент за неделните активности на проектот
* Пропуштање навремено да се извести Aдминистративниот асистент и претседателот на здружението за отсуство на работникот од работа заради учество на работникот на одреден настан.
* Неовластено претставување на Здружението во медиумите без дозвола на претседателот на Здружението.

Дисциплинскиот престап во смисла на став (1) од овој член, е потешка значителна повреда на одредбите од Статутот и тоа:

* Несовесно и неодговорно вршење на должностите и одговорностите утврдени во Статутот;
* Неоправдано отсуствување на повеќе од половината редовни и вонредни состаноци на органите на (име на здружението) во текот на календарската година;
* Нарушувањата на работниот ред и дисциплина предвидени со член 81 и член 82 од Законот за работните односи, во однос на лицата вработени во (име на здружението).

**Член 4**

Доколку по спроведување на дисциплинска постапка се утврди постоење на дисциплинска неуредност, на лицето кое ја сторило истата може да му се изречат следниве мерки:

* Писмена опомена, и/или
* Исклучување од вршењето и учеството во некои од делегираните активности.

 Доколку по спроведување на дисциплинска постапка се утврди дисциплински престап, на лицето кое го сторило истиот, може да му се изречат следниве мерки:

* Писмена опомена согласно член 73 од Законот за работните односи,
* Парична казна која не може да биде поголема од 15% од последната исплатена месечна нето плата на работникот, односно од исплатениот хонорар на ангажирано лице во траење од еден до шест месеци.
* Отказ од работен однос согласно член 81, односно член 82 од Законот за работните односи.
* Раскинување на Договорот врз основа на кој лицето е ангажирано од страна на Здружението.

**Член 5**

 При изрекување на дисциплинските мерки од ставот (1) и (2) на овој член се земаат предвид тежината на повредата на одредбите на Статутот, последиците од таа повреда, степенот на одговорноста на членот, околностите под кои е сторена повредата, поранешното негово однесување и вршењето на должностите, како и други олеснувачки и отежнувачки околности.

**Дисциплинска одговорност на членови на Здружението**

**Член 6**

Дисциплинска одговорност на членовите на Здружението може да се поведе доколку постои основано сомнение дека членот:

* Сторил повреда на одредбите од Статутот на Здружението;
* Издал информаци кои му биле доверени од Здружението, а на штета на Здружението;
* Неовластено преземал обврски во име на Здружението, за кои дејствија е неопходно претходно писмено одобрение од органите на управување.

**Член 7**

 Дисциплинската постапка не може да се поведе ако поминале шест месеци од денот кога е сторена повредата која е основ за поведување на дисциплинската постапка.

 По исклучок, за дисциплинска постапка поведена по наод на внатрешна или надворешна ревизија, не се применува рокот од став 1.

**Член 8**

 За утврдување на повредите на одредбите на Статутот, како и за утврдување на одговорноста и изрекување на мерките за тие повреди Управниот одбор формира Комисија за водење на дисциплинска постапка (во натамошниот текст: Комисија), за секоја постапка одделно.

 Комисијата брои 3 члена од редот на членови на (име на здружението).

 Комисијата има записничар, кој го определува претседателот на Комисијата. Записничар по правило е Административниот асистент на Здружението. Записничарот присуствува на работата на Комисијата, без право на глас.

 Комисијата од член 8 на овој Правилник работи во полн состав, а одлуката ја донесува со мнозинство гласови.

**Член 9**

Дисциплинската постапка против член на (име на здружението), вработен во (име на здружението), надворешен соработник, практикант, волонтер и член на орган на (име на здружението) се покренува по предлог на било кој член на (име на здружението).

 Предлогот за покренување на дисциплинска постапка содржи:

* име и презиме на членот за кој се поднесува предлогот;
* опис на повредата и на околностите под кои таа е сторена;
* времето и местото на извршување на повредата;
* основ за покренување;
* докази за постоење на повредата;
* датум и потпис;

**Член 10**

 Предлогот за покренување на дисциплинска постапка, се доставува до Управниот одбор на (име на здружението).

 По прием на предлогот од став 1 на овој Член, Управниот одбор одлучува за основаноста на истиот. Доколку оцени дека има околности кои упатуваат дека е направена повредата, Управниот одбор носи Решение за поведување на дисциплинска постапка и за формирање на дисциплинска комисија. Доколку Управниот одбор оцени дека такви околности во предлогот нема, ќе донесе Решение со кое не се поведува дисциплинска постапка.

 Управниот одбор во рок од 5 дена, донесува решение за поведување на дисциплинска постапка и формирање на Комисија, кое заедно со предлогот за покренување на постапка, го доставува до Комисијата.

 Комисијата, го доставува на одговор предлогот за покренување на дисциплинската постапка до именуваниот член во рок од 5 дена.

 Членот има рок од 8 дена за доставување на одговор на предлогот за покренување на дисциплинската постапка до Комисијата.

**Член 11**

Комисијата донесува Решение за преземање на мерки за утврдување на дисциплинска одговорност. Мерките кои Комисијата ќе ги преземе заради утврдување на дисциплинската одговорност се следниве:

* Сослушување на лицето против кое е покрената дисциплинската постапка;
* Сослушување на сведоци;
* Сослушување на лицето кое ја поднело пријавата;
* Оцена на материјални докази

 Доколку од постапката произлезе потреба за обезбедување на дополнителни материјални докази, Претседателот на комисијата писмено ќе се обрати до местата или трети лица од каде истите може да ги прибави.

**Член 12**

За сослушување на лицата од член 12 на овој Правилник, Kомисијата испраќа писмена покана, најдоцна 5 дена пред закажаниот термин.

 Поканата од став 1 на овој член содржи:

* име и презиме на лицето кое се повикува;
* времето и место на одржување на расправата;
* причината за повикување; и
* својство во кое се повикува лицето во постапката.

 Поканата за расправа се доставува лично, во работните простории на здружението, доколку таму се затекне членот кој се повикува, а доколку не е затекнат, на домашна адреса по лична карта со препорачана пратка. Доколу работникот не биде најден ниту на пријавената адреса, поканата се објавува на огласна табла на Здружението и се смета за доставена по истекот на 8 дена од објавувањето.

**Член 13**

Доколку лицето и по преземените мерки утвдени со член 11 ст.3 на овој Правилник не се појави на закажаниот термин, а отсуството не го оправда, Комисијата ќе одлучува за постоење на дисциплинска одговорност врз основа на расположливите докази.

**Член 14**

За преземањето на мерките, Комисијата составува записник.

По преземањето на сите мерки согласно Решение за преземање на мерки за утврдување на дисциплинска одговорност, Комисијата утврдува постоење, односно непостоење на дисциплинска одговорност со писмен Наод и мислење.

Писмениот наод и мислење се доставува до Претседателот на Здружението. Доколку со истиот е утврдена дисциплинска одговорност за неуредност, односно престап, Претседателот на Здружението донесува Одлука со која ја изрекува санкцијата согласно одредбите на овој Правилник.

Одлуката се доставува лично до лицето против кое е утврдена повредата, а доколку лицето е вработено/ангажирано/волонтер/приправник и во неговото досие.

Против оваа Одлука, лицето има право на приговор до Управниот одбор на Здружението, во рок од 8 дена од приемот на истата.

**Член 15**

По приемот на Приговорот, Претседателот на Управниот одбор закажува седница на Управен одбор која ќе се одржи најдоцна 5 дена од приемот на Приговорот.

Управниот одбор е должен својата Одлука да ја достави во писмена форма до лицето против кое е изречена санкцијата во рок од 15 дена од приемот на Приговорот.

Доколку лицето не е задоволно од одлуката на Управниот одбор, или доколку Управниот одбор не донесе одлука во рокот од 15 дена од приемот на Приговорот, лицето има право на тужба до надлежниот суд.

**За УО на** (име на здружението)**,**

\_\_\_\_\_\_\_\_\_\_\_\_\_\_\_\_\_\_\_\_

**Претседател**